Sel nädalavahetusel tegin ma esimest korda elus kaht asja- leiba ja sülti. Leivategemise innustus tuli eelmise nädala leivakoolituselt Harmoonikumis, kuigi huvi asja vastu oli mul juba varemgi. Täpsemat postitust leiva kohta aga hetkel ei tule, sest kuigi leib oli väga hea, on mul siiski vaja veel  paari asja timmida. Kirjutan hoopis süldist :) Ma isegi ei tea miks ma varem pole kunagi sülti teinud, vaid poest ostnud. Poleks võibolla teinudki, aga laupäeval Keskturul lihasaalis ringi käies leidis meespool kena kooditüki ja pakkus välja, et miks mitte sülti teha. Tabas mu nõrgal hetkel- ehk turul, kus ma alati kõige ostmisega nõus olen :P- ja nii ma selle kena tüki ära ostsingi. Ja tegemine oli palju lihtsam kui ma kartsin.